Komisjoni määrus (EÜ) nr 2788/98,

22. detsember 1998,

millega muudetakse söödalisandeid käsitlevat nõukogu direktiivi 70/524/EMÜ seoses teatavate kasvustimulaatorite kasutusloa tühistamisega

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Austria, Soome ja Rootsi ühinemisakti, eriti selle artiklit 151 seostatuna ühinemisakti XV lisa VII jaotise E osa lõikega 4, ning Euroopa Liidu aluslepingutesse tehtud muudatusi,

võttes arvesse söödalisandeid käsitlevat nõukogu 23. novembri 1970. aasta direktiivi 70/524/EMÜ, [1] viimati muudetud komisjoni direktiiviga 98/19/EÜ, [2] eriti selle artikli 11 lõiget 3,

ning arvestades, et:

Rootsil lubati ühinemisakti XV lisa alusel kuni 31. detsembrini 1998 jätta jõusse enne ühinemist kehtinud õigusaktid seoses kasvustimulaatorite rühma kuuluvate söödalisandite kasutamise keelamisega; Rootsi esitas 10. aprillil 1997 ja 2. veebruaril 1998 karbadoksi ja olakvindoksi käsitlevad kohandamistaotlused koos üksikasjalike teaduslike põhjendustega; komisjon peab tegema Rootsi esitatud kohandamistaotluste kohta otsuse hiljemalt 31. detsembriks 1998;

direktiivi 70/524/EMÜ artikli 11 kohaselt võib liikmesriik ajutiselt kõnealuse söödalisandi kasutamise keelata, kui liikmesriigil on uue teabe või olemasoleva teabe ümberhindamise tulemusena pärast asjakohaste sätete vastuvõtmist üksikasjalikud tõendid selle kohta, et mõne direktiivis loetletud söödalisandi kasutamine on ohtlik loomade või inimeste tervisele või keskkonnale;

Hollandi Kuningriik keelas 6. septembril 1997 karbadoksi kasutamise söötades oma territooriumil; Holland edastas selle otsuse üksikasjalikud põhjendused teistele liikmesriikidele ja komisjonile 18. juulil 1997;

vastavalt direktiivi 70/524/EMÜ artikli 3a punktile b ei anta luba aine kasutamiseks juhul, kui sellel on kasutamistingimusi silmas pidades kahjulik mõju inimeste või loomade tervisele;

komisjon on pidanud söötade teaduskomiteega nõu selle üle, kas kinoksaliin-N-dioksiidide ehk karbadoksi ja olakvindoksi kasutamine on komisjonile edastatud teabe alusel tarbijatele, ettevõtjatele või loomadele ohtlik;

pärast komisjoni esitatud teabega tutvumist sedastas söötade teaduskomitee oma 10. juulil 1998 avaldatud arvamuses, et jääb oma varasemate arvamuste juurde, mille kohaselt kinoksaliin-N-dioksiidi võib kasutada varem määratletud tingimustel;

söötade teaduskomitee on tunnistanud, et kummagi kõnealuse aine ohutusomadused ei osutunud laboratoorsetes loomkatsetes ideaalseks ning on tõenäoline, et muid selliste genotoksiliste omadustega söödalisandeid edaspidi välja ei töötata;

söötade teaduskomitee tunnistas, et karbadoksil oli närilistele genotoksiline ja kantserogeenne mõju ning olakvindoksil genotoksiline ja tumorigeenne mõju;

söötade teaduskomitee sedastab ja komisjon ühineb täielikult komitee arvamusega, et töötajate võimalik kokkupuude kõnealuste ainetega on kahtlemata ohtlik, kuna nad puutuvad kokku lähtemolekulidega; genotoksiline ja kantserogeenne mõju ohustab eriti isikud, kes vahetavad söödatehastes õhufiltrikangast, kuna kõnealused ained võivad sattuda nende nahale või hingamisteedesse; lähtemolekulid võivad sattuda söödalisanditega kokkupuutuvate inimeste organismi tehases või põllumajandusettevõttes;

söötade teaduskomitee on teadlik, et kõnealuste ainete ohutuks kasutamiseks tuleb täita mitmeid tingimusi; söötade teaduskomitee soovib teada, kas neid tingimusi tegelikult täidetakse; söötade teaduskomitee soovitab, et tuleks ümber hinnata eriti töökohal toimuvad kokkupuuted karbadoksi ja olakvindoksiga ning et tuleks teha epidemioloogilisi uuringuid söödalisanditega kokkupuutuvate töötajate tervise kohta;

komisjon on seisukohal, et genotoksilise söödalisandi puhul ei ole võimalik määrata künnist, millest allpool selle kasutamine ei ohusta tarbijat, kuna isegi väike kogus söödalisandi jääke võib põhjustada kasvajaid tekitavaid mutatsioone; seetõttu ei saa kindlaks määrata söödalisandi kasutusloa tagasivõtmise tähtaega, mis tagaks tarbija ohutuse;

komisjon on seisukohal, et valmististe koostise täpsest kirjeldusest ja soovitustest kanda kaitsemaske ja -riietust ei piisa tehaste ja põllumajandusettevõtete töötajate kaitse tagamiseks; komisjonile on teatatud karjakasvatajatest, kes on naha või hingamisteede kaudu olnud kokkupuutes genotoksiliste ja kantserogeensete lähtemolekulidega;

kasvustimulaatorite karbadoksi ja olakvindoksi kasutusload tuleks tagasi võtta, pidades silmas nende võimalikku kahjulikku mõju inimeste tervisele;

käesolevas direktiivis ettenähtud meetmed on kooskõlas alalise söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Direktiivi 70/524/EMÜ B lisas kustutatakse kanded järgmiste kasvustimulaatorite kohta:

"— karbadoks,

— olakvindoks"

.

Artikkel 2

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 1. jaanuarist 1999.

Juhul kui liikmesriik ei ole vastavalt ühenduse õigusaktidele käesoleva määruse jõustumiskuupäevaks keelanud ühe või mitme käesoleva määruse artiklis 1 osutatud kasvustimulaatori kasutamist, kehtib selle kasvustimulaatori või nende kasvustimulaatorite kasutusluba kõnealuses liikmesriigis kuni 31. augustini 1999.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 22. detsember 1998

Komisjoni nimel

komisjoni liige

Franz Fischler

[1] EÜT L 270, 14.12.1970, lk 1.

[2] EÜT L 96, 28.3.1998, lk 39.

--------------------------------------------------